# אליעזר ילין

### מתוך ויקיפדיה, האנציקלופדיה החופשית

יש לך הודעות חדשות (השווה לגרסה הקודמת).

אליעזר יֶלין, מהנדס ואדריכל, בנו של דוד ילין, בעלה של תלמה ילין, איש ציבור, מראשי וראשוני בוניה של ירושלים העברית. נולד בירושלים, בשכונת מזכרת משה, בשנת 1888. נפטר בירושלים בשנת 1945, והוא בן חמישים ושבע.

אליעזר ילין, בנו של החוקר והמורה דוד ילין, ושל איטה, בתו של יחיאל מיכל פינס, למד בילדותו ב"כותאב", 'חדר' ספרדי, והמשיך בבית הספר "למל". את לימודיו התיכוניים עשה בבית הספר הידוע "אליאנס", של חברת "כל ישראל חברים". הוא החל בלימודי ההוראה בסמינר למורים הירושלמי "עזרה", אבל פרש מהם לאחר שנה, והתמסר ללימודי האדריכלות.

אליעזר ילין יצא בשנת 1907 ללמוד אדריכלות בגרמניה, בבית הספר הטכני הגבוה של העיר דרמשטט, ועשה שם ארבע שנים עד שהוסמך כמהנדס ואדריכל. בגרמניה פגש והתיידד עם האדריכל היהודי וילהלם הקר, ידידות שנמשכה עד סוף חייהם. הוא היה מראשוני בני הארץ שיצאו לחו"ל כדי לרכוש השכלה טכנית גבוהה.

עם פרוץ מלחמת העולם הראשונה התגייס אליעזר ילין לחיל ההנדסה הטורקי, ושרת בו כקצין הנדסה בכיר יחד עם ידידו ושותפו לעתיד, וילהלם הקר, שבא כקצין יהודי מהצבא הגרמני, לתמוך בגייסות הטורקיים בסיני. הם בנו במסגרת שירותם דרכים וכבישים, גשרים ומסילות ברזל, בעיקר בחצי האי סיני ובנגב, אך גם בתורכיה, סוריה ולבנון.

בשנת 1920 ייסדו אליעזר ילין ווילהלם הקר את משרד האדריכלות המשותף שלהם, שעסק בתכנון אדריכלי, ביצוע הנדסי ושמאות בניין. במסגרת משרדם זה, הפכו לימים לראשי וראשוני הבונים של שכונת רחביה בירושלים, של ירושלים העברית, ושל מבנים במקומות נוספים ביישוב היהודי בארץ ישראל.

אליעזר ילין נשא לאשה, בשנת 1921, את תלמה ילין, לבית בנטוויץ', מוזיקאית דגולה וצ'לנית בעלת שם עולמי. על שמה של תלמה ילין קרוי היום בית הספר לאמנויות בגבעתיים. הם בנו את ביתם בירושלים, והיו מראשוני המתיישבים שבנו את ביתם בשכונת רחביה.

הוא מילא שורה של תפקידים ציבוריים במסגרות של היישוב בטרם מדינה: היה חבר שנים רבות בועד המרכזי של אגודת האינג'ינרים והארכיטקטים בארץ, ומשנת 1943 עד מותו כיהן כיושב ראש האגודה בירושלים. היה חבר בועד המנהל של האגודה למען ירושלים, וחבר בוועד המנהל של בית ההארחה למוזיקאים "בית דניאל", בזכרון יעקב, שמשרדו אף בנה אותו. היה חבר בועד השכונה של שכונת רחביה, וכן פעל בחוג לקירוב לבבות בין יהודים לערבים בירושלים.

אליעזר ילין נפטר בגיל צעיר יחסית, בן חמישים ושבע בלבד היה במותו. הוא נקבר באחוזת הקבר של משפחת ילין בגוש הישן על הר הזיתים. בשנים האחרונות מתרבה העניין הציבורי והאדריכלי במפעל הבנייה שלו ושל שותפו וילהלם הקר, ויש נסיונות לשמר ולהנציח את מפעלם בירושלים.

## [עריכה] לקריאה נוספת

- דוד קרויאנקר, אדריכלות המדינה שבדרך, בראי יצירתם של הקר-ילין, כתר, ירושלים, 2006
- דוד תדהר, אנציקלופדיה לחלוצי היישוב ובוניו, תל אביב, 1947
- מרדכי נאור, מסיפורי ארץ אהבתי, ארץ ישראל בשנים 1850 עד 1950, תל אביב, 1979

## [עריכה] קישורים חיצוניים

- דוד קרויאנקר, גם הם היו חלוצים, הארץ, אפריל 2006

מקור: http://he.wikipedia.org../../../%D7%90/%D7%9C/%D7%99/%D7%90%D7%9C%D7%99%D7%A2%D7%96%D7%A8_%D7%99%D7%9C%D7%99%D7%9F.html

קטגוריות: אדריכלים ישראלים | אנשי היישוב

##### Views

- ערך
- שיחה
- גרסה נוכחית

##### קהילה

- שער הקהילה
- עזרה
- דלפק ייעוץ
- מזנון
- יצירת קשר
- ספר אורחים

##### חיפוש